Parel Vallei kraai koning in tienertoneelkompetisieHoërskool Parel Vallei van Somerset-Wes is die nasionale wenner van vanjaar se ATKV-Tienertoneelkompetisie met die produksie ‘Hansie Slim’. (Foto: Nardus Engelbrecht) Hoërskool Parel Vallei van Somerset-Wes is die nasionale wenner van vanjaar se ATKV-Tienertoneelkompetisie met die produksie Hansie Slim. Hulle ontvang R30 000 prysgeld en die ATKV-Tienertoneelwisseltrofee. Hoërskool Bellville is as die naaswenner aangewys en ontvang R20 000 prysgeld vir ŉ Onwaarskynlike reeks skynbaar onverwante oomblikke of Dinsdag. Hoërskool Jan van Riebeeck se Om teen treine te skree het in die derde plek geëindig en die produksie ontvang R10 000 prysgeld. Benewens hierdie kontantpryse kry die drie topproduksies ook volgende jaar ŉ speelvak op die Suidoosterfees. Meer as 1 500 passievolle tieners van regoor Suid-Afrika het vanjaar aan die ATKV-Tienertoneelkompetisie deelgeneem. Die tien topproduksies, insluitend die eerste twee produksies in die slegs-leerderskategorie, het van 6 tot 9 Oktober meegeding in die eindronde wat by Kunstekaap in Kaapstad plaasgevind het. Bernice West, ook ŉ produk van ATKV-Tienertoneel, het die vermaak verskaf. ŉ Swaargewig beoordelaarspaneel moes behoorlik kopkrap om die wenners van dié gesogte tienertoneelkompetisie aan te wys danksy dapper tieners wat met hul passie die verhoog aan die brand gespeel het. Jacques Bessenger, Amalia Uys, Marlo Minnaar, dr. André Gerber, Zenobia Kloppers en Wilhelm van der Walt was op die paneel en hulle is dit eens dat die tien topproduksies kreatiewe baanbrekerswerk is. Die paneel sê verder dat daar ŉ blink toekoms vir plaaslike teater voorlê met sulke talent en innovering. Die beste jong toneeltalent is tydens ŉ spogprysuitdeling op 9 Oktober aangewys. Hier volg ŉ volledige lys met wenners in vanjaar se ATKV-Tienertoneelkompetisie: Klik hier om die volledige prysuitdeling aanlyn te kyk.